Asplan Viak

Asplan Viak er et norsk rådgivende plan-, ingeniør- og arkitekturfirma. Firmaet har bakgrunn i to selskap etablert i 1958 og 1962.

Rådgivningstjenestene omfatter fagområder som arkitektur (inkludert landskap og interiør), infrastruktur (vann og avløp, samferdsel, energi, geomatikk), bygg (bygningsfysikk, elektro, VVS m.m.) og samfunnsplanlegging (by- og arealplanlegging, mobilitet).  

Asplan Viak er eiet av Stiftelsen Asplan, og har over 1300 ansatte på 32 kontorer over hele Norge.  

Historie

 Viak (1958–1991) 
VIAK (Via et Aqua; veg og vann) ble startet i Bærum i 1958 som konsulentselskap innen kommunalteknikk. Selskapet var dels eid av ansatte og dels av svenske Viak AB.

 Asplan (1962–1991) 
I 1962 startet Tor Skjånes og Per Andersson Andersson og Skjånes AS, et konsulentfirma innen by- og regionplanlegging, også dette i Bærum. I 1976 skiftet Andersson og Skjånes AS navn til Asplan, og i 1977 ble eierskapet gjort om slik at det blir heleiet av Stiftelsen Asplan. Stiftelsens styre var generalforsamling for Asplan AS, som fra 1977 til 1985 var et selskap med avdelingskontorer rundt i landet.

Asplan AS ble et konsern i 1985, der avdelingskontorene ble egne aksjeselskap. Morselskapets styre, dvs. styret i Asplan AS, utgjorde eierne/generalforsamlingen i datterselskapene.

 Sammenslåing (1991–) 
I 1991 fusjonerte Asplan AS og Viak AS. Etter hvert ble det gjort et navneskifte til Asplan Viak AS.

 Oppkjøp og ekspandering 
 I 2010 overtok Asplan Viak alle aksjer i rådgivningsfirmaet KanEnergi AS i Oslo.
 I 2013 overtok Asplan Viak aksjemajoriteten i arkitektkontoret Arkiplan i Trondheim.
 I mars 2018 ble Landskapsfabrikken en del av Asplan Viaks miljø for landskapsarkitektur.
 I 2019 ble VVS- og elektroteknikkbedriftene Structor Bergen AS og Ingeniør Per Rasmussen AS kjøpt opp.
 Våren 2021 ble Stein Hamre Arkitektkontor AS kjøpt opp. Helgelandsbedriften inngikk først som datterselskap før det fra høsten samme år ble fusjonert inn i morselskapet.
 I mars 2023 ble Lofoten-bedriften Tind Arkitektur kjøpt opp.
 Fra januar 2025 ble Longva arkitekter et heleid datterselskap av Asplan Viak, og i januar 2026 ble de fusjonert inn i morselskapet.
 I januar 2026 kjøpte Asplan Viak VVS-rådgivningsbedriften Rivco AS.

 Datterselskap 
I 2020 ble datterselskapene Asplan Viak Internet/Avinet (GIS, digitale kartløsninger med tilhørende mobil-apper) og Urbanet Analyse (analyser, løsninger og kunnskap innen transportområdet, med hovedvekt på by- og kollektivtransport) innfusjonert i morselskapet. 

Etter noen år som divisjonen Digitale tjenester, ble Avinet på nytt skilt ut i eget datterselskap med virkning fra september 2025. Selskapet leverer kartbaserte digitale løsninger for oljevernberedskap, strandrydding, kommunalteknikk, vegvedlikehold m.m.

 Internasjonal innsats 
I 1971 inngikk daværende Asplan et samarbeid med Multiconsult om internasjonale prosjekter, under navnet Norplan AS. I 2017 overtok Asplan Viak alle aksjene. 

Fra 2020 ble den internasjonale satsingen nedskalert og i 2024 ble den fullstendig avviklet.

 Referanser 

 Eksterne lenker 


Kategori:Norske konsulentselskaper